# ***Бранко Радичевић***

Зачетник наше романтичарске лирике и један од наших најзначајнијих песника 19. века рођен је у чиновни~кој породици у Славонском Броду, основну школу учио у Земуну, а гимназију у Сремским Карловцима (1835 - 1841) - до шестог разреда, када прелази у Темишвар, да би у Бечу студирао права и медицину - ни једно није завршио. У Бечу је, међутим, упознао Вука и Европу - два моћна путоказа који ће дефинитивно одредити његов живот.

Како је два последња разреда учио на немачом језику, а у Сремским Карловцима, поред становања у породици Немаца, то и наставио, сасвим је извесно да је и пре доласка у Беч имао прилике да се упозна са делима Уланда, Шилера, Гетеа, Хегела и Ранкеа - чија су се дела уосталом и налазила у библиотеци његовог оца у Темишвару. Ту је, надаље, још могао да се упозна и са делима Хомера, Хорација, Вергилија, Таса, Бокача, Бајрона, Лафонтена, Молијера, Пушкина... Природно је, дакле, што је утицај немачке поезије на њега био изразит. А паралелно са овим Вук га додатно упућује на наше домаће изворе - открио му богатство наше народне поезије и језика. То су, дакле, та два моћна утицаја која се константно могу пратити у Бранковом делу.

Кад је лирика у питању Бранко је, слободно можемо рећи, песник "елементарних осећања" - неке чак песме готово да пише по обрасцу народне лирике. Ту су драга и драги, момак и девојка, узајамно чезнуће - а све се збива у природи. Да се присетимо само неких: *Девојка на студенцу, Враголије, Циц, Путник на уранку, Рибарчета сан* и др. Присетимо их се и, ипак, бар за тренутак, задржимо на њима.

Ако пођемо од чињенице да Бранкове песме не зраче новинама ни код језика, ни код метрике, ни код лирских слика, па чак ни код мотива, природно је да се постави питање: шта је то онда код њега ново - чак толико - да га убрајамо у ред наших - можда - и најзначајнијих песника 19. века.

Ново је - мелодија. Или, што је још тачније, место које она добије у структури саме песме. Мелодија чини оквир који на крају одређује рима. Речи су код њега "музички тонови" - зато су и лаке и покретљиве. Уосталом, он је сам често говорио да прво мелодију своје песме чује, па онда пише стихове - слике долазе уз мелодију.

Уз тај мелодизам долази фабула - његове се песме могу препричати, тако да фабула прераста у песму музике слика: *Девојка на студенцу* - нудећи момку крчаг девојка га разбије, али не жали да разбије и други само да он дође. У *Цицу* - рибарче сања како је на жару испекло ухваћену рибу, али се, кад је принесе устима - буди. Тако је и у другим песмама.

Само, неке нас неодољиво подсећају на немачке романсе. Посматрајући Бранково дело из тог угла Миодраг Поповић[[1]](#footnote-0) иницира на својеврсној еротској трилогији - *Девојка на студенцу, Враголије* и *Циц*.

Код прве песме он налази слике симболичко - еротског значења - разбијени крчаг је симбол изгубљене невиности. *Враголије*" - смелији искорак истог љубавног доживљаја.

"О да чудна ваљушкања

По зеленој трави,

О да чудна љуљушкања

Да т’ подиђу мрави".

Завршна песма ове трилогије (*Циц*) заправо је уводна у којој доминира "песникова подсвесна еротика" - симбол тога је риба на жару.

Дакле, од жеље у рибарчетовом сну иде се преко симболично испољене љубави на јави - у сусрету на студенцу - а то, на крају, води ка љубавном чину у *Враголијама*. Жеља, дозив и сам еротски чин израстају у три мотива трилогије - или симфонију радости.

Оно што је карактеристично за романтичарске песнике видљиво је и код Бранка - суптилни лиричар прераста у јетког сатиричара. На једној страни имамо чежњу ка идеалним, а на другој "потпуну негацију околне реалности". Једно биће у два испољавања.

Таквим нам се Бранко представља у *Путу*. А ко је, заправо, јунак тог *Пута*? Путник је у суштини маска иза које се крије Бранково бунтовничко биће које се руга: одаxијама - тако су романтичари називали класицистичке песнике типа Л. Мушицког, цркварима - који су се свом честином оборили на Вука, својим негдашњим професорима:

... Пола мачке, а пола сте људи,

Лица људска, а мачије ћуди,

А те избе и за књигу клупе,

Ништа друго него мишје рупе,

Па по ваздан срце вам уздише

Да из ђака начините мише .

*Матици* у Будиму - која је била идејни центар Вукових противника - на коју су се већ многи били окомили:

Гледну ћеле, ох дивне чељади!

Та све они красни соколови,

Све трутови да Бог благослови!

Али, има нешто у свему овоме што спеву итекако недостаје - убиствене ироније и сарказма која је велика сатира великих сатиричара. Код Бранка доминира инвектива - директно нападање у коме не бежи ни од чега, чак ни од непристојности и увреда. Једино не напада Црну Гору:

Црна Горо, поносито стење,

Круне српске ти драго камење.

а потомству одлучно - готово командно - издаје поруку:

Пољубите ону руку свету

Што разагна невољу вам клету, -

Ноћ вам дође са Вука једнога,

Данак бели, браћо, са другога.

Онај мишку у гвожђе вам скова,

Овај души вериге раскова...

У поеми *Туга и опомена* песника не задовољава идила, напротив - путеви га воде даље. Двоје се морају растати јер и јунак поеме мора даље - зарад племенитог подвига који га тамо очекује. О тај позив идеалног он не може да се оглуши - тај зов дивљине довољно је убедљив да напусти и вољену, и мили завичај. Убедљив чак и до мере да и не жали због растанк:

И једва ми је драге било жао .

А онда, кад му се учинило да је већ дошао у просторе тог идеалног - почиње сумња. Наједном схвата да пута у бесконачно, и до бића света без ње - нема. Нема идеала без драге. И ту, на прагу тог сазнања следи стих:

Ње више нема - то је био звук.

Откуд звук? Зашто? И зашто само он? Зашто само уопштено - звук, а и не неко ближе одређење, нека нијанса која би нам нешто сугерисала, "нека одредба која би говорила да је звук тужан, туробан, убиствен"?![[2]](#footnote-1) Јер звук може да изрази и крајње опречна расположења - “од дура до мола".

Познато је да је Бранко имао "ако не стваралачки смисао а оно уживалачку потребу" за двема уметностима - уметношћу боја и уметношћу звука. Та уживалачка располућеност дошла је до изражаја у овој песми. Ако је епилог љубавног заноса заједнички пој заљубљених онда мелодија и пој уједињују заљубљене у једно - укидајући их појединачно. У том уједињењу Зоран Глушчевић налази решење - звук и овде укида једно биће у другом стварајући једно јединство. Али, како се ипак ради "само" о емоционалном укидању и "имагинарном спајању две особе у једну", а не физичком то укидање не прати бол но милина. Међутим, као што су се "његови љубавни састанци са драгом завршили уједињењем у мелодију звука" она им се и у тренутку смрти присећањем враћа као "звучни ехо, као музичка мелодијска порука ... као чист звук".[[3]](#footnote-2)

Нема сумње да оваквим прилозима Бранко задире у саму суштину романтичарске поделе света - света слика и света звукова.

Звук, дакле, Бранку враћа милину за нешто што је ишчезло. А ако су једини облици трајности те милине - а она јесте нестала - сећање и успомена, то је једино што и остаје после сваког "емотивног интезитета".

И опомена - а то је Бранков израз за опомену. За романтичаре који трају у "свету слатких слика прошлости" успомена је увек и опомена са циљем да се не заборави граница између сна и јаве - у супротном неизоставно долази до нарушавања мере допуштеног, а то "живот сурово кажњава".

Свакако да је најознатије и најпопуларније Бранково дело *Ђачки растанак* - својеврсна синтеза његове поезије од 737 стихова. Овај лирски спев је он дуго носио у себи - чини се у првом реду због тога што му је тражио најпогоднији песнички облик. Први стваралачки покушај везан за питање растанка датира код њега још из ђачких дана када и његова песма на немачком *Абсцхиед вом Карловитз* - *Опроштај од Карловца*, док је други везан за 1844. годину - *Опроштај*.

Међутим, иако је овај лирски спев дат под насловом *Ђачки растанак* у њему је ипак реч и о завичајном. Уосталом, зар први део поеме не испуњава онај "озарени карловачки предео од Дунава до Стражилова"? А како он подразумева и сећање на нешто са чиме се песник већ опростио онда су и то теме које се овде смењују. Само, ипак је опраштање она нијанса која повезује и држи спев у целини и даје му оно основно - елегично - расположење. Бранко настоји да то расположење оведри , придода му једну другу нијансу. Проблем је, међутим, у томе што је та нијанса ипак и само израз сећања - елегичног .

Други део поеме са ђачким колом чини својеврсну песму у песми која је дата у "ритму разигране сремске поскочице". А у колу се непрестано смењују љубавне и јуначке песме да би на крају прерасло у једно симблично коло братства. Наравно да овај део подразумева и другачији ритам тако да краћи стихови из другог дела, који убрзавају ритам целог излагања, смењују римоване десетерце из првог.

Бавио се Бранко, нажалост, и епском поезијом – *Гојко, Хајдуков гроб, "Урош, Стојан* - али без значајнијих успеха и поред тога што је био под двоструким утицајем, Бајрона и наше народне епике. Ако се на неким вредностима ипак инсистира онда су оне у оним "фрагментима лирског карактера".

Нешто су му боље оне бајронистичке приповетке у стиху - *Утопљеница, Освета* - док у покушају романа у стиху - *Безимена* - већ осећамо један заокрет ка реализму. Наравно да га је прерана смрт у томе омела, и наравно да нам остаје само да наслућујемо које су све стваралачке могућности заједно са њим отишле у неповрат. Несумњиво је да је он стајао на почетку стварања наше поезије - изгледа и са вишеструким а неоствареним до краја правцима.

1. Миодраг Павловић, *Бранко Радичевић, Романтизам*, књ. 2, Нолит, Београд, 1975. [↑](#footnote-ref-0)
2. Зоран Гавриловић, *Ње више нема - то је био звук, Епоха романтизма, Српска књижевност у књижевној критици*, Нолит, Београд, 1972. [↑](#footnote-ref-1)
3. Исто, страна 227 . [↑](#footnote-ref-2)